RESOLUCIÓN do 27 de agosto de 2025, da Secretaría Xeral da Emigración, pola que se resolve a convocatoria de bolsas de excelencia para a mocidade do exterior (BEME), co fin de cursar estudos de máster que se inicien no curso 2025/26 nunha universidade pública galega.
Consellería de Emprego, Comercio e Emigración — III. Outras disposicións — 05/09/2025

Mediante a Resolución do 26 de decembro de 2024, da Secretaría Xeral da Emigración, aprobáronse as bases reguladoras e procedeuse á convocatoria de 250 bolsas de excelencia para a mocidade do exterior (BEME), co fin de cursar estudos de máster que se inicien no curso 2025/26 nunha universidade pública galega (DOG núm. 14, do 22 de xaneiro de 2025).
No artigo 14 da dita resolución establécese a Comisión de Valoración como o órgano colexiado encargado de avaliar as solicitudes presentadas que cumpran os requisitos establecidos na convocatoria. A Comisión de Valoración, o 17 de xuño de 2025, elaborou un informe no cal se concretou o resultado da avaliación efectuada e unha prelación das solicitudes pola puntuación obtida.
De conformidade co disposto nos artigos 13 e 16 da citada resolución, a Subdirección Xeral do Retorno, como órgano instrutor do procedemento, á vista do expediente, do informe da Comisión Avaliadora, das alegacións presentadas e unha vez recibidos os xustificantes da matrícula nos diferentes másteres das tres universidades públicas galegas, formulou a correspondente proposta de resolución para a concesión das bolsas aos solicitantes seleccionados, así como a denegación das solicitudes que non acreditaron reunir algún requisito exixido nesta convocatoria ou desistiron da súa solicitude.
Vistas todas as solicitudes presentadas, visto o informe da Comisión de Valoración da súa reunión do 17 de xuño de 2025, vista a proposta de resolución da Subdirección Xeral do Retorno, e de conformidade co establecido na resolución da convocatoria,
Artigo 1
Conceder bolsas ás 250 persoas que se relacionan no anexo I desta resolución para cursar os másteres que se sinalan na correspondente universidade pública galega, así como o importe que en cada caso se sinala, que se corresponden con aquelas que obtiveron as maiores puntuacións e xustificaron a súa matrícula nun máster dos ofertados nesta convocatoria no prazo establecido.
O pagamento da bolsa realizarase na conta bancaria indicada pola persoa beneficiaria nos prazos establecidos e unha vez presentada a documentación xustificativa segundo o establecido no artigo 20 da resolución.
Artigo 2
Establecer unha lista de 8 persoas suplentes, que se relacionan no anexo II, formada por aquelas persoas que acreditaron estar matriculadas nun máster e non foron adxudicatarias da bolsa, ordenadas segundo a puntuación outorgada, para cubrir as renuncias ou baixas que poidan producirse dalgunha persoa adxudicataria da bolsa.
Artigo 3
Denegar as 242 solicitudes que constan no anexo III desta resolución, formada polas persoas que non reúnen os requisitos establecidos para poder participar nesta convocatoria ou desistiron da súa solicitude, sinalando en cada caso o motivo de denegación.
Artigo 4
As persoas beneficiarias destas bolsas están obrigadas ao cumprimento do establecido no artigo 21 da resolución da convocatoria. Os incumprimentos das ditas obrigas poderán dar lugar ao reintegro parcial ou total, nos termos recollidos no artigo 22 da dita resolución.
Contra esta resolución cabe interpoñer potestativamente recurso de reposición ante o mesmo órgano que a ditou no prazo dun mes contado a partir do día seguinte ao da súa publicación no
Diario Oficial de Galicia
.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 27 de agosto de 2025